Karolina Kudelina

**Karolina Kudelina** (sündinud 7. augustil 1997) on eesti energeetik ja teaduse populariseerija.

## Elukäik
Karolina Kudelina on 2015. aastal lõpetanud kiitusega Narva-Jõesuu Keskkooli ning 2018. aastal Tallinna Tehnikaülikooli bakalaureuseõppes elektroenergeetika erialal ja õppinud magistriõppes energiamuundus- ja juhtimissüsteemide erialal. Magistritöö eest sai Kudelina 2020. aastal üliõpilaste teadustööde riikliku konkursil tehnika ja tehnoloogia valdkonnas magistriõppe astmes I preemia.

2020. aastast õppis ta doktoriõppes elektroenergeetika ja mehhatroonika õppekaval, kus tema uurimisteemaks oli elektrimasinate ja ajamisüsteemide intelligentsed seisundiseire meetodid. 2024. aastal kaitses ta doktoritöö "Tehisintellektil põhinevad lähenemisviisid elektrimasinate rikete prognoosimiseks vibratsioonispektri analüüsi abil".

Bakalaureuseõpingute ajal töötas Kudelina elektriinsenerina Narva Elektrijaamades, magistriõpingute ajal insenerina Tallinna Tehnikaülikoolis. 2024. aastast on Kudelina energeetikateadur Tallinna Tehnikaülikooli Virumaa kolledžis. Tema uurimisvaldkonnaks on elektrimasinate diagnostika.

Kudelina on teaduse ja inseneeria populariseerija: ta juhendab noori insenere ja kooliõpilasi, korraldab töötube ja loenguid ning osaleb sellistes programmides nagu Noore Inseneri Programm ja Enerhack. Kudelina on olnud IEEE Eesti sektsiooni "Naised inseneerias" esinaine, kus ta on julgustanud ja toetanud naisteadlasi. Teda on selle eest tunnustatud L’Oréal-UNESCO Baltikumi programmi "Naised teaduses" auhinnaga.

Ta on esinenud tele- ja raadiosaadetes, teinud taskuhäälingusaateid ning andnud intervjuusid ajalehtedele.

## Tunnustus
* 2023 Konkursi "Teadus Vikipeediasse 2023" võitja loodus- ja täppisteaduste ning meditsiinivaldkonnas (3. koht)
* 2022 L’Oréal-UNESCO noorte talentide Baltikumi programmi „Naised teaduses“ auhind
* 2022 Zonta fondi stipendium, SA Eesti Rahvuskultuuri Fond
* 2022 Rein Lind automaatika ja elektroonika valdkonna doktoriõppe stipendium
* 2021 Konkurss "Teadus 3 minutiga", Eesti Teaduste Akadeemia, finalist
* 2021 Dora Plus lühiajalise õpirände stipendium
* 2021 IEEE IES Students and Young Professionals parima artikli konkurss (PEMC konverents), 1. preemia laureaat
* 2021 "The Best Ambassador of Power Electronics & Motion Control" konkurss, 1. preemia laureaat
* 2021 Mati Jostovi nimeline doktoriõppe stipendium
* 2021 Aasta Tehnikaüliõpilane, Eesti Inseneride Liit
* 2020 Kristjan Jaagu stipendium
* 2020 Tamkivi Reaalteaduste fondi stipendium, SA Eesti Rahvuskultuuri Fond
* 2020 Üliõpilaste teadustööde 2020. aasta riikliku konkursi tehnika ja tehnoloogia valdkonnas magistriõppe astmes I preemia konkursitöö „Harjavabade alalisvoolumootorite laagririkete analüüs” eest
* 2019 Erasmus+ stipendium

## Viited

## Välislingid
* "Tallinna Tehnikaülikooli noorteadlased esitlevad süsinikuneutraalset kööki" Postimees (videointervjuu), 24.02.2020
* "TalTechi podcast: tule õpi energiamuundus- ja juhtimissüsteeme" Delfi (taskuhääling), 07.05.2020 (veebiarhiivis)
* "Naised ja Inseneeriteadused" IEEE Naised inseneerias, veebiseminar (spiiker), 27.05.2021
* "Räägime naistest inseneerias" TalTech (intervjuu), 29.09.2021
* "Karolina Kudelina kui inseneeria energiline populariseerija" Director Inseneeria (intervjuu), 14.12.2021
* 10.02.2022 raadiosaade "Naised teaduses" Raadio 4
* "Karolina Kudelina: andekaid inseneritüdrukuid tuleb julgustada" ERR Arvamus, 11.02.2022
* "Eesti teadlased saavad L'Oréal-UNESCO Baltikumi programmi "Naised teaduses" stipendiaatideks" ETV+, ERR teleintervjuu, 14.06.2022
* "Naine, kes muudab maailma: noor teadlane loob süsteemi, mis ennetab elektrimasinate rikkeid" Delfi Naistekas, 19.06.2022
* "Naine teaduses: toetage tüdrukute valikuid" "Delovõje Ljudi", Äripäev (raadiosaade), 22.06.2022